**Uredba EU o uvođenju zaštitnih mjera na uvoz čelika**

Bosna i Hercegovina je, od 02. 02. 2019. godine, počela sa izvozom u EU bez carine u okviru globalne kvote za proizvode koji su predmet Uredbe, a za kategoriju proizvoda 13 (CN Kodove: 7214 20 00, 7214 99 10: šipke od željeza sa udubljenjima, rebrima, žljebovima ili drugim deformacijama dobijenim u procesu valjanja ili usukane poslije valjanja) važi posebna kvota za BiH. Nivo tarifne kvote za BiH za grupu proizvoda 13 će biti povećan sa dodatnih 5% nakon stupanja na snagu mjera, a dodatna povećanja će se izvršiti tokom mjeseca jula 2019. i 2020. godine zbog postepene liberalizacije mjere.

Naime, Evropska komisija (DG Trade) je dana 30. 01. 2019. godine, putem Misije Bosne i Hercegovine pri EU, dostavila notu Bosni i Hercegovini (Vijeću za stabilizaciju i pridruživanje između BiH i EU) kojom nas obavještava da će Uredba Evropske komisije za donošenje definitivnih zaštitnih mjera na uvoz nekih proizvoda od čelika stupiti na snagu 02. 02. 2019. i da ostaje na snazi do 30. 6. 2021. godine. Ovom Uredbom je EU uvela zaštitne mjere od 25% carine na erga omnes osnovi a tiču se 26 kategorija proizvoda od čelika (link na tekst Uredbe: <https://eur-lex.europa.eu/legal-content/HR/TXT/PDF/?uri=CELEX:32019R0159&from=EN>).

U nastavku slijedi pregled iznosa kvota za grupu 13 za BiH po periodima:

1. Za period 02. 02. 2019 - 30. 6. 2019, iznos kvote od 39.356,10 tona

2. Za period 01. 7. 2019 -­ 30. 6. 2020, iznos kvote od 101.229,71 tona

3. Za period 01. 7. 2020 - 30. 6. 2021, iznos kvote od 106.291,20 tona

Ističemo da, za sav izvoz preko odobrenih kvota za sve grupe proizvoda koje su uključene u gore navedenu Uredbu, Bosna i Hercegovina za period od 02. 02. 2019. do 30. 6. 2021. godine može izvoziti uz plaćanje carine u iznosu od 25 %. Bosna i Hercegovina može nakon što iskoristi specifičnu kvotu za grupu proizvoda 13, tražiti da joj se odobri bescarinski izvoz odobren u okviru globalne kvote ukoliko ista nije iskorištena do početka posljednjeg tromjesečja u godini za koju je ista odobrena.

Zaštitne mjere EU neće se primjenjivati na proizvode koji potiču iz zemalja u razvoju WTO članica koje ispunjavaju odredbe člana 9 WTO Sporazuma o zaštitnim mjerama, niti na proizvode koji potiču iz zemalja Evropskog ekonomskog prostora (Norveška, Irska i Lihtenštajn), te zemalja sa kojima EU ima zaključen Sporazum o ekonomskom partnerstvu (Bocvana, Kamerun, Fidži, Gana, Obala Slonovače, Lesoto, Mozambik, Namibija, Južna Afrika, Svazilend).

Preliminarni podaci i prethodne analize rađene prema obavijestima pokazuju da je izvoz ovih proizvoda iz BiH vrlo skroman i procentualno iznosi ispod 1% tržišnog udjela, a statistički podaci za period 2013-2017. ne ukazuju da izvoz navedenih proizvoda iz BiH u EU ima trend povećanja, štaviše BiH u razmjeni sa EU bilježi deficit. Zbog toga izvoz navedenih proizvoda ne predstavlja nikakvu opasnost za evropske proizvođače čelika, niti opasnost prouzrokovanja ozbiljne štete industriji čelika EU, a niti da postoji opasnost od preusmjeravanja trgovine putem BiH tržišta.